Eigil Andersen (SF), 2008-12-18:
Desværre tyder alt på, at vi står over for en meget dyb økonomisk krise med masser af fyringer, der allerede er begyndt, og dagens aviser fortæller jo, at der kommer masseafskedigelser også i den kommende tid.
Byggeriet er en af de sektorer, som allerede er meget hårdt ramt i form af stigende arbejdsløshed.
I Århus er der fagforeninger inden for byggeriet med en ledighed, der simpelt hen er blevet fordoblet fra 5 til 10 pct. i løbet af ganske få måneder.
Det ser ud til - som sagt - at der også vil komme mange masseafskedigelser, og mennesker vil blive arbejdsløse inden for industrien.
Det er en meget mistrøstig situation, og jeg er overbevist om, at befolkningens øjne hviler meget på, hvad regeringen gør i den her situation.
Man må sige, at den borgerlige regering er alt, alt for passiv med hensyn til at skaffe arbejdsløse i arbejde.
Der er rige muligheder for at gøre en masse fornuftige ting, hvor man godt kan kombinere både det, at vi får et bedre miljø, og at vi får skabt nogle flere job.
Jeg kan nævne noget, som SF allerede har foreslået, nemlig at man sætter langt mere ind på at renovere offentlige bygninger, sådan at de bliver energirigtige, og varmen ikke slipper ud af dem.
Vi kan pege på fremrykkelse af investeringer i den kollektive trafik, vi kan pege på vedligeholdelse af masser af forsømte bygninger, f.eks. skoler, og alt det her vil gavne de arbejdsløse håndværkere og bygningsarbejdere, der allerede er kommet.
Der vil desværre komme flere i den kommende tid.
I den forbindelse er det også utrolig vigtigt, at det kommunale anlægsloft bliver ændret, sådan at kommunerne har mulighed for at sætte noget mere arbejde i gang.
Men regeringen forholder sig passiv.
Det er ikke derfra, de arbejdsløse i Danmark skal forvente at få nogen form for hjælp.
Der er forskellige redskaber, man kan bruge i den her sammenhæng, og et andet redskab er så det, som er til debat i det her lovforslag, nemlig spørgsmålet om at kunne give arbejdsløse et jobtilbud med løntilskud inden for det private arbejdsmarked.
Det kan være påkrævet i visse situationer, og det kan være et af de redskaber, man kan bruge for at bekæmpe arbejdsløsheden.
Der sker det i det her lovforslag, at hvor det tidligere var sådan, at man skulle have været ledig i mindst 12 måneder, før man kunne få et jobtilbud i det private med løntilskud, så bliver grænsen ændret til, at det fremover kan lade sig gøre efter 6 måneder.
Det er trods alt en forbedring, og det er grunden til, at vi i SF stemmer for forslaget.
Men jeg må sige, at det er utrolig ærgerligt, at man hverken fra regeringens side eller fra Dansk Folkepartis side har villet være med til at bruge en af de muligheder, som EU's regler giver, nemlig at man har mulighed for at give et jobtilbud med løntilskud til ledige inden for det private på et tidligere tidspunkt end efter 6 måneders ledighed.
Vi har foreslået, at man kunne bruge den mulighed over for f.eks. ældre lønmodtagere over 50 år, som er ramt af en særlig høj arbejdsløshed.
Der tales meget om det grå guld, men der tales meget mere om det, end der handles.
Det er en konstruktiv måde at gøre det på, for der er ingen grund til, at man som arbejdsløs skal gøre en form for - i anførselstegn - karriere som ledig og gennemgå en vis ledighed, hvis man på forhånd kan slå fast, at man vil være truet af langtidsarbejdsløshed.
Det er med at gøre noget konstruktivt på et tidligt tidspunkt.
Desværre vil regeringen ikke være med til at indføre denne mulighed for de tre nævnte grupper.
Men trods alt er det en forbedring med det her lovforslag, at man fremover kan få et jobtilbud efter 6 måneders ledighed inden for det private, og derfor stemmer vi i SF for forslaget.